**МИНИСТЕРСТВО НА ЕНЕРГЕТИКАТА**

**НАЦИОНАЛЕН ПЛАН ЗА ВЪЗСТАНОВЯВАНЕ И УСТОЙЧИВОСТ**

**КОМПОНЕНТ 4 „НИСКОВЪГЛЕРОДНА ИКОНОМИКА“**

**ИНВЕСТИЦИЯ C4.I3 „ПОДКРЕПА ЗА ЕНЕРГИЙНО ЕФЕКТИВНИ СИСТЕМИ ЗА УЛИЧНО ОСВЕТЛЕНИЕ“**

|  |
| --- |
| **НАСОКИ ЗА КАНДИДАТСТВАНЕ**  **ЗА ПОДБОР НА ПРЕДЛОЖЕНИЯ ЗА ИЗПЪЛНЕНИЕ НА ИНВЕСТИЦИИ ПО ПРОЦЕДУРА „ПОДКРЕПА ЗА ЕНЕРГИЙНО ЕФЕКТИВНИ СИСТЕМИ ЗА УЛИЧНО ОСВЕТЛЕНИЕ“, С ФИНАНСИРАНЕ ПО ЛИНИЯ НА МЕХАНИЗМА ЗА ВЪЗСТАНОВЯВАНЕ И УСТОЙЧИВОСТ**  **/ПОКАНА 3/** |

м. януари 2025 г.

***СЪДЪРЖАНИЕ***

[*1.* *Въведение* 5](#_Toc153439971)

[*2.* *Институционална рамка за прилагане на настоящата процедура за предоставяне на средства по МВУ* 6](#_Toc153439972)

[*3.* *Цел на процедурата и очаквани резултати* 7](#_Toc153439973)

[*4.* *Размер на средствата по процедурата* 8](#_Toc153439974)

[*5.* *Индикатори* 9](#_Toc153439975)

[*6.* *Допустими кандидати* 9](#_Toc153439976)

[*7.* *Изисквания към кандидатите* 10](#_Toc153439977)

[*8.* *Партньори* 11](#_Toc153439978)

[*9.* *Допустими дейности:* 11](#_Toc153439979)

[*10.* *Допустими предложения за изпълнение на инвестицията* 12](#_Toc153439980)

[*11.* *Допустими разходи* 14](#_Toc153439981)

[*12.* *Недопустими разходи* 17](#_Toc153439982)

[*13.* *Приложим Режим на минимални/държавни помощи* 17](#_Toc153439983)

[*14.* *Хоризонтални политики* 22](#_Toc153439984)

[a. *Равни възможности и недопускане на дискриминация, равенство между половете* 22](#_Toc153439985)

[*b.* *Спазване на принципа за „Ненанасяне на значителни вреди“* 22](#_Toc153439986)

[*15.* *Срок за изпълнение на проекта* 25](#_Toc153439987)

[*16.* *Критерии за оценяване на предложения за изпълнение на инвестиция* 25](#_Toc153439988)

[*17.* *Начин на подаване на предложения за изпълнение на инвестиция* 25](#_Toc153439989)

[*18.* *Списък на документите, които се подават на етап кандидатстване* 26](#_Toc153439990)

[*19.* *Краен срок за подаване на предложения* 27](#_Toc153439991)

[*20.* *Ред за оценяване на предложения за изпълнение на инвестиция* 28](#_Toc153439992)

[*21.* *Процедура за сключване на договори за финансиране с крайните получатели и издаване на откази за предоставяне на средства* 32](#_Toc153439993)

[*22.* *Условия за изпълнение на инвестициите* 33](#_Toc153439994)

[*23.* *Приложения към насоките за кандидатстване* 37](#_Toc153439995)

Списък на съкращенията

|  |  |
| --- | --- |
| ЕСМ | Енергоспестяващи мерки |
| КП | Краен получател |
| МВУ | Механизъм за възстановяване и устойчивост |
| ПМС | Постановление на Министерския съвет |
| ПИИ | предложение за изпълнение на инвестиция |
| ПВУ | План за възстановяване и устойчивост |
| СМР | Строително-монтажни работи |
| СНД | Структура за наблюдение и докладване |
| ФМ на ЕИП | Финансовия механизъм на Европейското икономическо пространство |

УОИИ Услуги от общ икономически интерес

**УСЛОВИЯ ЗА КАНДИДАТСТВАНЕ**

**И**

**УСЛОВИЯ ЗА ИЗПЪЛНЕНИЕ**

# *Въведение*

Енергийната ефективност е една от основните цели на Европейската политика в контекста на европейския преход към зелена икономика.

Политиката в областта на енергийната ефективност е много съществен елемент от националната и европейската енергийна политики и политиката в областта на климатичните промени. Процесът на преминаване към енергетика с ниски нива на вредни емисии изисква повишаване на енергийната ефективност, увеличаване използването на енергия от възобновяеми източници в брутното крайно енергийно потребление, подобряване на енергийното управление, развитие на енергийната инфраструктура и изграждането на вътрешния пазар, както и разработването на различни концепции и внедряване на нови технологии и услуги. В съответствие с приоритетите на ЕС, енергийната ефективност е първият приоритет в енергийната политика и е от основно значение за изпълнението на целите за периода 2020–2030 г. Уличното осветление е един от големите консуматори на енергия в общините, което оказва влияние на ръста на енергийното потребление през последните години.

Повишаването на енергийната ефективност на системите за външно изкуствено осветление (ВИО) предоставя огромна - и до голяма степен неизползвана възможност за отговор на климатичната криза, за намаляване разходите за енергия на общините, за създаване на работни места, за подобряване качеството на въздуха, за намаляване емисиите на парникови газове и повишаване качеството на живот на гражданите. Модернизацията на системите за ВИО не се ограничава до повишаване на енергийната ефективност, а включва и фокус върху устойчивото използване на ресурсите и прилагането на принципите на кръговата икономика, климатичните изменения и зелената инфраструктура. Съчетаването на ИКТ технологии, базирани на Интернет на нещата при проектите за повишаване на енергийната ефективност на системите за ВИО е важна предпоставка за постигане на въглеродна неутралност. Спестяването на енергия и разходи ще допринесе за повишаване на възможностите за инвестиране във възобновяеми източници и разработване на системи за мониторинг и управление на енергията на системите за ВИО.

Въвеждането на системи за мониторинг и управление на системите за ВИО освен подобрените операции за наблюдение и поддръжка на неизправности, предоставя на общинските власти нови възможности за гъвкавост при управлението на осветлението на общината.

Отчитайки всичко това в Плана за възстановяване и устойчивост на Република България е заложена инвестиционна подкрепа за енергийна ефективност на външното изкуствено осветление в българските общини. За изпълнение на инвестицията са проведени две отделни процедури за набиране на предложения:

* Покана 1 – процедура по директно предоставяне на средства на конкретни крайни получатели по реда на чл. 3, ал. 2, т. 2 от ПМС № 114/2022 г.
* Покана 2 – процедура за подбор на предложения за изпълнение на инвестиции от крайни получатели по реда на чл. 3, ал. 2, т. 1 от ПМС № 114/2022 г.

С Решение № Е-РД-16-765/30.12.2022 г. на министъра на енергетиката са утвърдени условията за кандидатстване и условията за изпълнение на инвестиции по Покана 1 и са определени конкретните крайни получатели по нея. Процедурата е обявена в Информационна система за управление и наблюдение 2020 (ИСУН 2020) на 30.12.2022 г. под номер BG-RRP-4.025. В рамките на тази процедура са сключени 64 договора за предоставяне на финансиране.

С Решение № Е-РД-16-1/02.01.2024 г. на министъра на енергетиката са утвърдени условията за кандидатстване за провеждане на процедура чрез подбор на предложения за изпълнение на инвестиции от крайни получатели и условия за изпълнение на одобрените инвестиции по Покана 2. Процедурата е обявена в ИСУН 2020 на 02.01.2024 г. под номер BG-RRP-4.028. В рамките на тази процедура са сключени 82 договора за предоставяне на финансиране.

Поради оставащ финансов ресурс по инвестицията и с цел изпълнение на заложената по инвестицията цел за намаляване на потреблението на енергия се обявява настоящата Покана 3.

**Настоящите указания се отнасят до Покана 3.**

# *Институционална рамка за прилагане на настоящата процедура за предоставяне на средства по МВУ*

Ресорно министерство (РМ) – Структура за наблюдение и докладване (СНД) съгласно ПМС № 157 от 7 юли 2022 г. за определяне на органите и структурите, отговорни за изпълнението на Плана за възстановяване и устойчивост на Република България и на техните основни функции, отговорна за изпълнението на настоящата инвестиция е Министерство на енергетиката. То е отговорно за цялостното изпълнение на инвестицията, в т.ч. публикуване на Насоки за кандидатстване, сключване на договори, мониторинг и контрол на изпълнението, извършване на плащания към крайните получатели, отчитане степента на изпълнението на компонентите към Министерство на финансите. Отговорни ведомства за изпълнение на инвестицията: Министерство на енергетиката, Министерски съвет – Централно координационно звено, Министерство на финансите – дирекция „Национален фонд“ и дирекция „Икономическа и финансова политика“, Изпълнителна агенция „Одит на средствата от ЕС“.

Цялостният контрол на изпълнението на инвестициите по ПВУ се осъществява от дирекция „Национален фонд“, включително проверка на делегираните дейности на СНД.

„Краен получател“ по смисъла на Постановление №114 на Министерски съвет от 8 юни 2022 г. за определяне на детайлни правила за предоставяне на средства на крайни получатели от Механизма за възстановяване и устойчивост, е кандидат за средства от Механизма за възстановяване и устойчивост, чието предложение за изпълнение на инвестиция е одобрено с решение на Ръководителя на структурата за наблюдение и докладване в резултат на извършена процедура чрез подбор или чрез директно предоставяне на средства по това постановление и с когото е сключен договор или е издадена заповед за предоставяне на средства от Механизма.

Допустимите кандидати по настоящата Покана 3 са посочени в т. 6 по-долу.

# *Цел на процедурата и очаквани резултати*

Инвестиция C4.I3 „Подкрепа за енергийно ефективни системи за улично осветление“ има за цел да повиши енергийната ефективност чрез технологично обновление и модернизиране на системите за външно изкуствено осветление, собственост на българските общини и да подобри условията на живот на населението.

**Предложенията за изпълнение на инвестиция по настоящата процедура следва задължително да водят до не по-малко от 30 % спестяване на първична енергия в системата/ите за външно изкуствено осветление, обект на интервенцията.**

Целта на процедурата е реализиране на енергийни спестявания в крайното потребление на енергия, които да допринесат и ускорят постигането на националната цел за енергийна ефективност и чл. 7 от Директива 2012/27/ЕС относно енергийната ефективност, изменена с Директива ЕС 2018/2002. В доклада за България, публикуван на 23.05.2022 (SWD(2022) 603 final) е отбелязана необходимостта от повече усилия за подобряване на енергийната ефективност, като по този индикатор страната ни остава доста под средното ниво за ЕС. Едновременно с това чрез финансираните дейности ще бъдат запазени и създадени работни места в компаниите за производство, доставка и инсталиране на електрически съоръжения и системи за ЕВИ и ще бъдат намалени разходите на общините за енергия и поддръжка на системи за външно изкуствено осветление (ВИО).

**В рамките на настоящата процедура се предвижда финансиране на мерки за енергийна ефективност на външно изкуствено осветление.**

**ВАЖНО!!!**

**В рамките на процедурата няма да бъдат подкрепяни дейности, финансирани по друг проект, програма или каквато и да е друга финансова схема, произлизаща от националния бюджет, бюджета на Европейския съюз или друга донорска програма. Недопускането на дублиране на дейности ще се съблюдава както на етап кандидатстване (чрез декларации), така и преди сключване на договора за финансиране (чрез проверки за двойно финансиране и др.).**

**Всеки от проектите следва задължително да постига не по-малко от 30 % спестявания на енергия в резултат на изпълнение на мерките за енергийна ефективност, доказано с доклад за оценка на резултатите от изпълнени мерки за енергийна ефективност по образец, част от настоящата документация (Приложение 9).**

**ВАЖНО! За целите на отчитането на постигнатите резултати по настоящата процедура е необходимо след приключване на дейностите за СМР, в рамките на окончателното отчитане на изпълнявания договор за финансиране на одобрената инвестиция, КП следва да представи доклад от сертифициран енергиен одитор (лица от регистъра по чл.60 ал. 1 от Закона за енергийна ефективност) за оценка на резултатите от изпълнени мерки за енергийна ефективност, чрез който да се докаже потреблението на първична енергия и постигнатите спестявания от обновяването, заложени в подаденото на етапа на кандидатстване предложение по настоящата процедура! Докладът се изготвя по образец – Приложение 9 към настоящата документация.**

# *Размер на средствата по процедурата*

Общият размер на средствата с ДДС по настоящата процедура е **15 780 657 лева**, от които **2 630 109 лева** национално публично финансиране за невъзстановим данък, съгласно Закона за данъка върху добавената стойност (ЗДДС).

**Размерът на средствата по настоящата процедура може да бъде увеличен в резултат на реализирани спестявания от ресурса по Покана 1 и 2. СНД си запазва правото да финансира проекти по настоящата процедура до размера на целия ресурс, наличен към момента на издаване на решение за предоставяне на средства.**

По настоящата процедура **не се изисква** съфинансиране от крайния получател на средствата. Такова може да бъде предложено по желание на кандидата.

Средствата по настоящата процедура се предоставят на крайните получатели под формата на безвъзмездна финансова помощ.

Крайният получател се задължава за период от 5 години след приключване на проекта да извършва ежегодни вноски във Фонда за декарбонизация в размер на 10 % от действително получения размер на безвъзмездна помощ по настоящия проект. Условията и реда за това ще бъдат уредени с допълнително споразумение. Национален фонд за декарбонизация ще бъде създаден в рамките на Реформа 1 по Националния план за възстановяване и устойчивост.

**Минималната стойност на всяко проектно предложение не може да бъде по-малка от 100 000 лева и не може да надвишава 2 000 000 лева.**

# *Индикатори*

Всеки от проектите по настоящата процедура следва задължително да постигне не по-малко от 30 % спестявания на първична енергия. Индикаторът по настоящата процедура е „Икономии в годишното потребление на първична енергия“.

Очакваните резултати по настоящата процедура са както следва:

* 27 000 MWh/г. спестена енергия

# *Допустими кандидати*

По настоящата процедура за подбор на предложения за изпълнение на инвестиции допустими кандидати са общините в Република България по смисъла на чл. 14 от Закона за местното самоуправление и местната администрация.

Кандидатът следва да докаже, че:

• е собственик на системата/ите за външно изкуствено осветление като представи съответния документ/декларация

и

• системата/ите за външно изкуствено осветление е в имот/и - публична общинска собственост, като представи съответния документ/ декларация.

Като изключение от горното, когато системата за външно изкуствено осветление служи за осветяване на републиканска пътна мрежа, поради което на основание чл. 8 във вр. с чл. 5 от Закона за пътищата системата за външно изкуствено осветление и имота/ите, в който/които тя се намира, са изключителна държавна собственост, кандидатът следва да представи декларация, че попада в хипотезата на чл. 30, ал. 4 от Закона за пътищата.

**Условия за недопустимост на кандидатите:**

Не се допуска за финансиране Кандидат:

1. Който е осъден с влязла в сила присъда за престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс или за престъпление, аналогично на тези по т. 1, в друга държава членка или трета страна;
2. Има публични задължения по чл. 162, ал. 2, т. 1 (за данъци, акцизи, мита, задължителни осигурителни вноски и други вноски за бюджета) и т. 7 (по влезли в сила наказателни постановления) от Данъчно-осигурителния процесуален кодекс, и лихвите по тях, към държавата, доказани с влязъл в сила акт на компетентен, и не е допуснато разсрочване, отсрочване и обезпечение на задълженията, или размерът на неплатените дължими данъци или социалноосигурителни вноски е повече от 1 на сто от сумата на годишния общ оборот от икономическата им дейност за последната приключена финансова година или е повече от 50 000 лева;
3. За когото е налице конфликт на интереси във връзка с процедурата за предоставяне на финансиране, който не може да бъде отстранен;
4. Който се е опитал да:

* повлияе на вземането на решение от страна на СНД, свързано с отстраняването или подбора, включително чрез предоставяне на невярна или заблуждаваща информация, или;
* получи информация, която му дава неоснователно предимство в процедурата за предоставяне на финансиране.

1. За когото е установено, че:

* е представил документ с невярно съдържание, с който се доказва декларираната липса на основания за отстраняване или декларираното изпълнение на критериите за подбор;
* не е предоставил изискваща се информация, свързана с удостоверяване липсата на основания за отстраняване или изпълнението на критериите за подбор.
* e изпадал в неизпълнение на решение на Европейската комисия по смисъла на чл. 44 от Закона за държавните помощи

1. Който е свързано лице по смисъла на § 1, т. 15 от Допълнителните разпоредби на Закона за противодействие на корупцията и за отнемане на незаконно придобитото имущество с Ръководителя на СНД;

# *Изисквания към кандидатите*

7.1 Оперативен капацитет

Кандидатът трябва да притежава опит в изпълнението на поне един инфраструктурен проект.

Съответствието с изискването се доказва чрез информацията в т. 2 от формуляра за кандидатстване.

7.2 Административен капацитет

Кандидатът трябва да предложи екип по проекта, включващ като минимум следните позиции:

Ръководител на проекта

Технически експерт

Финансов експерт.

Ръководителят и техническият експерт следва да притежават най-малко три години опит в изпълнението на инфраструктурни проекти/инвестиции и/или проекти/инвестиции за енергийна ефективност. Техническият експерт следва да притежава образование в областта на техническите науки.

Финансовият експерт следва да притежава опит във финансовото управление и отчитане на минимум един проект, независимо от източника на финансиране.

Съответствието с изискването се доказва чрез приложени автобиографии на експертите. В автобиографиите следва ясно да е посочен изискуемия опит.

7.3 Финансов капацитет

Кандидатът следва да може да осигури необходимото финансиране за изпълнение на дейностите по проекта. Съответствието с изискването се доказва с декларацията по образец – приложение 1.

# *Партньори*

По настоящата процедура не се предвижда участието на партньори.

# *Допустими дейности:*

По настоящата процедура допустими за финансиране са следните дейности:

* Демонтаж на съществуващи осветители, проводници и кабели;
* Доставка и монтаж на нови осветители, проводници и кабели;
* Доставка и монтаж на съоръжение/я за производство и съхранение на електрическа енергия от възобновяеми източници за собствено потребление в системата за ВИО;
* Извършване на строително монтажни работи, пряко свързани с реконструкцията на системата/ите за външно изкуствено осветление;
* Демонтаж на съществуващи средства за управление, доставка и монтаж на нови средства за управление, измерване и контрол, с възможност за надграждане и разширение, в т.ч. въвеждане или свързване към съществуваща система за автоматизация и управление на системата за външно изкуствено осветление;
* Изготвяне на технически/работен проект;
* Строителен надзор;
* Авторски надзор;
* Управление на проекта и публичност;
* Изготвяне на доклад за оценка на резултатите от изпълнени мерки за енергийна ефективност за доказване на постигнатите резултати

# *Допустими предложения за изпълнение на инвестицията*

Предложенията за изпълнение на инвестиции от крайни получатели следва да съответстват на принципите на икономичност, ефективност и ефикасност както и на Техническите насоки 2021/C58/01. Допустимите предложения следва да:

1) водят до постигане на целта на настоящата процедура;

2) са в съответствие с принципа за „ненанасяне на значителни вреди“;

3) са в съответствие с принципите на равнопоставеност на жените и мъжете и осигуряване на равни възможности за всички;

**За целите на настоящата процедура „система за външно изкуствено осветление“ е съвкупност от съоръжения и мрежи за осигуряване на външно изкуствено осветление на имоти публична собственост, разположени в отделно населено място или на обособена/и част/и от него на територията на съответната община.**

**Всеки Кандидат може да подаде само едно проектно предложение по настоящата процедура.**

**Едно проектно предложение може да включва една или повече система/и за външно изкуствено осветление на общината, но отпуснатата БФП по този проект не може да е под минималния или да надвишава максималния размер за финансиране на проект по настоящата процедура.**

**Когато проектното предложение включва повече от една система за външно изкуствено осветление, ЕСМ могат да бъдат препоръчани с едно или повече обследвания за енергийна ефективност. В този случай Докладът/ите от обследването/ята за енергийна ефективност трябва да съдържа/т данни за всяка една система за индикаторите по т. 2, 3, 4 и 5 от Критериите за техническа и финансова оценка.**

За да бъде допустим за финансиране проектът е необходимо наличието на **следния вариант на проектна готовност:**

**Проекти в пълна степен на проектна готовност:** извършено обследване за енергийна ефективност на системата/ите за външно изкуствено осветление и изготвен инвестиционен проект във фаза технически или работен проект, разработен и одобрен съобразно нормативните изисквания. В случаите, когато съгласно приложимата нормативна уредба техническия/работен проект не подлежи на одобрение следва да се приложи становище от Главния архитект, че за техническия/работния проект не се изисква одобрение съгласно ЗУТ.

Обследването за енергийна ефективност се изготвя в съответствие с наредбата[[1]](#footnote-1) по чл. 57, ал. 6 от Закона за енергийната ефективност (ЗЕЕ) и при спазване изискванията на стандартизационен документ за улично осветление СД CEN/TR 13201-1 и български стандарти за улично осветление: БДС EN 13201-2, БДС EN 13201–3 и БДС EN 13201–5.

Обследването за енергийна ефективност и работния проект трябва да съдържат избор на класове за осветление, да определят технически изисквания, да включват изчисляване на светлотехнически показатели и показатели за енергийна ефективност в съответствие със стандартизационен документ за улично осветление СД CEN/TR 13201-1 и български стандарти за улично осветление: БДС EN 13201-2, БДС EN 13201–3 и БДС EN 13201–5.

Обследването за енергийна ефективност и работния проект трябва да съдържат данни за избрания вид осветител с данни за светлоразпределение, номинална мощност и светлинен поток, като стойността на светлинния добив да е не по-малко от 130 lm/W, а за светлоразпределение да са с 0.0 % излъчване на светлинен поток нагоре съгласно основните Критерии на Европейския съюз за зелени обществени поръчки за улично осветление и пътна сигнализация.

Техническите параметри и инвестиционните разходи, заложени в работния проект, следва да съответстват на техническите параметри, при които са изчислени показателите за спестяване на енергия и емисии на парникови газове, и размера на инвестиционните разходи в Доклада от обследването за енергийна ефективност, или да водят до по-добри резултати.

Обследванията за енергийна ефективност и техническите/работните проекти, с които се кандидатства, следва да са направени в рамките на последните 36 месеца преди крайния срок за подаване на проектни предложения по настоящата процедура.

Представеният технически/работен проект се разглежда от ПО, като се преценява дали заложените технически параметри и инвестиционни разходи съответстват на техническите параметри, при които са изчислени показателите за спестяване на енергия и емисии на парникови газове, и размера на инвестиционните разходи в доклада от обследването за енергийна ефективност, или водят до по-добри резултати. **Проверката се осъществява на етап техническа и финансова оценка на проектните предложения.**

# *Допустими разходи*

При предоставяне на средства на конкретно предложение ще бъдат взети под внимание само допустимите разходи, детайлно описани по-долу.

Допустимите разходи **следва да бъдат в съответствие с** Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост, всички други законови и подзаконови нормативни актове от приложимото право на Европейския съюз и българското законодателство и настоящите Насоки за кандидатстване.

**Период на допустимост на разходите**

**Разходите са допустими за финансиране, ако са направени от крайния получател на средствата и са платени *от датата на сключване на договор за безвъзмездна финансова помощ до крайния срок за изпълнение на проекта, но не по-късно от 31 март 2026 г.***

**Като изключение от горното разходите за изготвяне на технически/работен проект са допустими, ако са извършени до 36 месеца преди датата на подаване на проектното предложение. Направените от кандидатите разходи за изготвяне на технически/работен проект с цел кандидатстване по настоящата процедура ще бъдат възстановени на одобрените за финансиране кандидати след сключване на договора за финансиране въз основа на представени разходооправдателни документи за действително извършени разходи, когато същите са извършени в съответствие със Закона за обществените поръчки.**

***ВАЖНО!!!***

**Всички разходи, извършени от крайните получатели след 31.03.2026 г. по неприключили проекти, не се изплащат от СНД и следва да се реализират за сметка на крайните получатели.**

Допустимите преки разходи за проекта са разходите, реализирани от КП по Проекта, осчетоводени в съответствие с обичайните счетоводни принципи и вътрешни правила на организацията, като разходи, пряко свързани с изпълнението на проекта, които могат да бъдат директно отчетени към него и доказани с разходооправдателни документи. Посочените по-долу преки разходи са допустими при условие, че отговарят на общите условия за допустимост на разходите, посочени в настоящите насоки и в договора за финансиране:

* Разходи по договори с външни изпълнители, свързани с дейностите по реконструкция и модернизация на системата/ите за външно изкуствено осветление. В тези разходи се включват:
* разходи за демонтаж на съществуващи осветители, проводници, кабели и средства за управление, измерване и контрол;
* разходи за доставка на нови осветители;
* разходи за доставка на нови проводници и кабели;
* разходи за доставка и монтаж на съоръжение/я за производство и съхранение на електрическа енергия от възобновяеми източници за собствено потребление в система за външно изкуствено осветление;
* разходи за монтаж на нови осветители, проводници и кабели;
* разходи за строително монтажни работи, пряко свързани с реконструкцията на системата/ите за външно изкуствено осветление;
* разходи за доставка и монтаж на нови средства за управление, измерване и контрол, в т.ч. въвеждане или свързване към съществуваща система за автоматизация и управление на системата за външно изкуствено осветление;
* разходи за изготвяне на технически/работен проект;
* разходи за строителен надзор;
* разходи за авторски надзор.
* разходи за изготвяне на доклад за оценка на резултатите от изпълнени мерки за енергийна ефективност
* Непреки разходи - в размер на фиксирана сума до 2 % от преките допустими разходи, като същите включват:
* Разходи за персонал

Член 5, точка 1 от Регламент (ЕС) 2021/241 на Европейския парламент и на Съвета от 12.02.2021 г. за създаване на Механизъм за възстановяване и устойчивост (Регламента) определя, че подкрепата от Механизма не замества, освен в надлежно обосновани случаи, периодични национални бюджетни разходи и спазва принципа на допълняемост на финансирането от Европейския съюз.

В тази връзка, когато разходите за персонал са включени в бюджета на проекта, необходими са за изпълнението му и отговарят на общите условия за допустимост на разходите, е възможно:

* наемане на лица на срочни трудови договори извън утвърдената щатна численост на персонала на КП за периода на изпълнение на инвестицията;
* сключване на договори за извършване на услуга – изпълнение на дейности по управление и изпълнение на проекта. В този случай договорите задължително се сключват само за целите на управлението и изпълнението на проекта за времевата рамка на изпълнението му и при спазване на приложимото законодателство – Закона за обществените поръчки.

|  |
| --- |
| **ВАЖНО!!!**  **При условие, че дейността по организация и управление се възлага на външни за крайния получател лица и цената на извършваната услуга попада в стойностните граници, посочени в ЗОП, за крайния получател ще възникне задължение за спазване съответните разпоредби на ЗОП.** |

* Разходи за мерки за информация и публичност

**Специфични допустими разходи със средства с източник Национално финансиране:**

**Невъзстановимият данък добавена стойност е допустим разход,** с източник национално финансиране.

Крайният получател определя ДДС като невъзстановим, когато:

1. Крайният получател не е регистриран по ЗДДС;
2. Крайният получател е регистрирано лице по чл.97а, чл.99 и чл.100, ал.2 по ЗДДС;
3. Крайният получател е регистрирано лице по ЗДДС на основание, различно от посоченото в т.2, и стоките и услугите, финансирани по настоящата процедура са предназначени за:

* извършване на освободени доставки по глава четвърта по ЗДДС, или
* безвъзмездни доставки на стоки и/или услуги, или за дейности, различни от икономическата дейност на лицето (чл. 3, ал. 5, т. 1 и т. 2 от ЗДДС)

1. Крайният получател е регистрирано лице по ЗДДС и правото на приспадане на данъчен кредит за получените стоки и услуги, финансирани по настоящата процедура, не е на лице на основание чл.70, ал.1, т.4, 5 от ЗДДС.
2. Крайният получател е регистрирано лице по ЗДДС и е приложил разпоредбите на чл.71а и чл. 71б от ЗДДС, в сила от 1 януари 2017 г.

**ВАЖНО!**

**При попълване на т. 5 от формуляра за кандидатстване кандидатът разделя исканото финансиране на финансиране от МВУ и национално финансиране. Всички планирани разходи по проекта, с изключение на частта, представляваща съ-финансиране от кандидата (ако е приложимо), са за сметка на МВУ, с изключение на разходите за невъзстановим ДДС, които са национално публично финансиране.**

# *Недопустими разходи*

Недопустими разходи по настоящата процедура са:

1. Разходи, несъответстващи на правилата, описани в Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост;
2. Инвестиции в системи, които произвеждат енергия, вкл. възобновяеми източници (ВИ), които не са за собствено потребление;
3. Разходи, финансирани по друга операция, програма или каквато и да е друга финансова схема, произлизаща от националния бюджет, от бюджета на Общността или от друга донорска програма;
4. Глоби, финансови санкции и разходи за разрешаване на спорове;
5. Комисионите и загубите от курсови разлики при обмяна на чужда валута;
6. Данък върху добавената стойност, освен когато е невъзстановим;
7. Разходите за гаранции, осигурени от банка или от друга финансова институция, с изключение на разходите по финансови инструменти;
8. Лихви по дългове, с изключение на свързани със средствата по МВУ, предоставени под формата на лихвени субсидии или субсидии за гаранционни такси;
9. Субсидиране на лихва по одобрени схеми за държавни помощи и разноските за финансови транзакции;
10. Разходи, които не са посочени като допустими по настоящата процедура.

# *Приложим Режим на минимални/държавни помощи*

Кандидатите по настоящата процедура за предоставяне на БФП са длъжни да спазват законодателството в областта на обществените поръчки и държавните помощи и да не допуснат средствата, получени по договора за БФП, да бъдат предоставени на трети лица в нарушение на режима на държавни помощи. В случаите, когато в рамките на конкретен проект би се стигнало до отпускане на държавна помощ на трети лица, Бенефициентите са администратори на помощ и като такива се задължават да осигурят пълно съответствие с приложимия режим по държавни помощи, както и да изпълнят задълженията си на администратори, произтичащи от Закона за държавните помощи или други нормативни актове.

Правилата за държавни помощи се прилагат към всяко отделно проектно предложение.

Обект на интервенция по настоящата процедура е общинска инфраструктура - системи за външно изкуствено осветление, като „система за външно изкуствено осветление“ означава съвкупност от съоръжения и мрежи за осигуряване на външно изкуствено осветление на имоти публична собственост, разположени в отделно населено място или на обособена/и част/и от него на територията на съответната община. Предоставянето на БФП касае само инвестиции в публична, общодостъпна инфраструктура и попада в упражняването на публични правомощия на общините.

Тази система не попада в обхвата на понятието „енергийна инфраструктура“ по смисъла на пар. 31 от Насоките относно държавната помощ за опазване на околната среда и за енергетика за периода 2014-2020 г. (2014/С 200/01), тъй като с тази инфраструктура не се осъществяват дейностите по пренос и разпределение на електрическа енергия, а същата се явява потребител на доставената енергия.

Предоставянето на БФП касае само инфраструктурата, но не и извършването на услугата, предоставяна чрез нея. Мерките, финансирани по настоящата процедура представляват реконструкция на инфраструктура с отворен достъп, а именно система/и за външно изкуствено осветление, която е обществено достъпна.

**Ползвателите на инфраструктурата** са жителите и посетителите на съответното населено място, на територията на което е разположена системата за външно изкуствено осветление. Предвид че това са физически лица, които не изпълняват икономическа дейност, наличието на държавна помощ е изключено, тъй като такава може да съществува, само когато получателят е предприятие. Предоставянето чрез инфраструктурата на услугата външно изкуствено осветление от страна на общината има общодостъпен характер за всички крайни ползватели, тъй като тя се ползва по еднакъв начин и при еднакви условия. Поради това липсва измеримо икономическо предимство за конкретен краен ползвател спрямо останалите.

**Собственик на инфраструктурата** са общините, единствени възможни Кандидати по настоящата процедура.

В Закона за местното самоуправление и местната администрация (ЗМСМА) общината е определена като основна административно-териториална единица, в която се осъществява местното самоуправление. Органи на общината са общинският съвет и кметът. Съгласно чл.17, ал. 1 от ЗМСМА местното самоуправление се изразява в правото и възможността гражданите и избраните от тях органи да решават самостоятелно всички въпроси от местно значение, които законът е предоставил в тяхна компетентност, включително тези в сферата на общинското имущество, устройството и развитието на територията на общината и на населените места в нея, благоустрояването и комуналните дейности.

Основна дейност и отговорност на общината е задоволяване потребностите на населението.

В чл. 2, ал. 1 от Закона за общинската собственост е предвидено, че имотите и вещите, определени със закон или предоставени в собственост на общината със закон са публична общинска собственост. Съгласно § 7 от преходните и заключителни разпоредби на ЗМСМА с влизането в сила на закона, т. е. от 17.09.1991 г., в собственост на общините преминават определени държавни имоти, включително мрежите и съоръженията на техническата инфраструктура на енергийната система, които обслужват само територията на съответната община и не са включени в уставния фонд на търговски дружества. С влизането в сила на Закона за енергетиката на 12.12.2003 г. с § 4, ал. 8 от неговите преходни и заключителни разпоредби е предвидено задължение в 2-годишен срок енергийните предприятия да прехвърлят безвъзмездно включените в активите им съоръжения за външно изкуствено осветление на улици, площади, паркове, градини и други недвижими имоти - публична общинска собственост, на съответните общини.

В случаите, когато системата за външно изкуствено осветление е част от пътните принадлежности на републиканска пътна мрежа, осветителните съоръжения заедно с прилежащите им терени са изключителна държавна собственост. На основание чл. 30, ал. 4 от Закона за пътищата изграждането, ремонтът и поддържането на осветлението по републиканските пътища в границите на урбанизираните територии се организират от съответната община.

Съгласно пар. 208 от Известието изграждането на инфраструктура или на част от нея, може да попадне в упражняването на публични правомощия, в който случай публичното финансиране на инфраструктурата (или на съответната част от нея) не е предмет на правилата за държавни помощи.

Кандидатите - общини, представляват публични субекти – структури на местната власт и основна административно-териториална единица, в която се осъществява местното самоуправление. Общините са създадени като териториални органи на изпълнителната власт за изпълнение на държавната политика в интерес на териториалната общност от местно значение. По силата на чл. 6, ал. 3 от Закона за енергетиката кметовете на общини осигуряват изграждането, експлоатацията, поддържането и развитието на мрежите и съоръженията за външно осветление на територията на общината за имоти - общинска собственост. Съгласно чл. 30, ал. 4 от Закона за пътищата изграждането, ремонтът и поддържането на подземните съоръжения, тротоарите, велосипедните алеи, паркингите, пешеходните подлези, осветлението и крайпътното озеленяване по републиканските пътища в границите на урбанизираните територии се организират от съответната община. Републиканските пътища, както и всички техни основни елементи, вкл. осветителните съоръжения, са изключителна държавна собственост.

Съгласно пар. 203 от Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз (2016/C 262/01)(Известието) публичното финансиране на инфраструктура, която не е предназначена за търговска експлоатация, по принцип е изключено от прилагането на правилата за държавна помощ. В допълнение, според пар. 18 от Известието „Доколкото един публичен субект упражнява стопанска дейност, която може да бъде отделена от упражняването на публични правомощия, въпросният субект действа като предприятие по отношение на посочената дейност. Обратно, ако тази стопанска дейност не може да бъде отделена от упражняването на публични правомощия, извършваните от въпросния субект дейности като цяло остават свързани с упражняването на публични правомощия и следователно не попадат в понятието „предприятие““.

Безвъзмездната финансова помощ в рамките на тази процедура се предоставя на общините Бенефициенти в качеството им на органи на публичната власт и собственици на публична инфраструктура, които са длъжни да осигурят предоставянето на основни услуги за населението на тяхната територия и да осигурят поддържането на инфраструктурата.

По настоящата процедура, за да бъде допустим проектът, Кандидатът следва да докаже, че системата/ите за външно изкуствено осветление е в имот/и - публична общинска собственост, както и че е собственик на системата/ите. Тези системи, както е посочено, по силата на ЗЕ и ЗМСМА са публична общинска собственост. Алтернативно кандидатът може да докаже, че за дадена система за ВИО попада в хипотезата на чл. 30, ал. 4 от Закона за пътищата.

Съгласно чл. 7, ал. 1 и 2 от Закона за общинската собственост имотите и вещите - публична общинска собственост, не могат да се придобиват по давност, не могат да се отчуждават и да се прехвърлят в собственост на трети лица, и могат да се обременяват с ограничени вещни права само в случаите, определени със закон.

Въз основа на гореизложеното и предвид правомощието на кметовете на общини да осигуряват изграждането, експлоатацията, поддържането и развитието на мрежите и съоръженията за външно осветление на територията на общината за имоти - общинска собственост (чл. 6, ал. 3 от ЗЕ), както и на републиканските пътища (чл. 30, ал. 4 от ЗП), рехабилитацията и модернизацията на инфраструктурата, обект на интервенция по настоящата процедура, попада в упражняването на публични правомощия.

С оглед на посоченото може да се направи изводът, че предоставяната БФП по настоящата процедура, попада извън обхвата на правилата по държавните помощи за общините – собственици на подпомаганата инфраструктура, тъй като представлява трансфер на средства от един публичен орган към друг с оглед изпълнение на законово определени правомощия.

**Оператор на инфраструктурата** е лицето, което стопанисва/експлоатира/поддържа тази инфраструктура, като това може да бъде общината или търговско дружество, в т.ч. и общинско предприятие.

Съгласно чл. 12, ал. 1 от Закона за общинската собственост имотите и вещите - общинска собственост, се предоставят безвъзмездно за управление на юридически лица и звена на общинска бюджетна издръжка.

В общия случай общината възлага управлението на инфраструктурата на юридическо лице по реда на Закона за обществените поръчки, при прилагане на открита, прозрачна, достатъчно добре разгласена и недискриминационна процедура. Когато са спазени изискванията на т. 89 - 93 от Известието, както и в случаите, когато общината лично осъществява управлението на инфраструктурата по неикономически начин, предоставянето на средства по настоящата процедура представлява „не помощ“ на ниво оператор на инфраструктурата**. Във всички останали случаи, когато инфраструктурата е предоставена за управление на стопански субекти, различни от общината, включително на общинско предприятие, финансирането по настоящата процедура може да се разглежда като част от компенсацията за предоставяне на услуга от общ иконимически интерес.** В този случай общината – получател на средства по настоящата процедура, след изпълнението на инвестицията следва да възлага управлението на системата за външно изкуствено осветление като Услуга от общ икономически интерес (УОИИ) по правилата на Решение на Комисията от 20 декември 2011 г. относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (2012/21/ЕС). Администратор на помощта е органът, който възлага задължението за обществената услуга, контролира и компенсира изпълнението й. В тази връзка, когато общината възлага дейността по управление на инфраструктурата на търговско дружество, в т.ч. на общинско предприятие, общината се явява администратор на помощ с всички произтичащи от това задължения.

**ВАЖНО!**

**След изпълнение на инвестицията по проекта общината извършва оценка на приложимия режим на държавна помощ *по отношение на оператора на инфраструктурата*, съгласно гореописаното, в зависимост от избрания начин за управление на инфраструктурата. С окончателния технически отчет по проекта общината подава към СНД декларация и документи доказващи приложимия режим на държавна помощ – УОИИ или писмена обосновка за прилагане на режим „не помощ“. СНД проверява наличието на достатъчно аргументи за прилагане на режим „не помощ“. Когато СНД счете, че писмената обосновка е недостатъчна, уведомява крайните получатели за необходимостта да прилагат режим на държавна помощ – УОИИ по отношение на оператора на инфраструктурата.**

**В случай на промяна в обстоятелства, общината следва своевременно да ги декларира пред СНД.**

**Общината носи отговорност за спазване на условията на избрания режим на държавна помощ.**

# *Хоризонтални политики*

За всяко предложение във формуляра за кандидатстване кандидатите следва да представят информация за съответствието на ПИИ с посочените принципи. Прилагането на заложените в проекта принципи ще се проследява на етап изпълнение.

# *А. Равни възможности и недопускане на дискриминация, равенство между половете*

При реализиране на процедурата ще се съблюдават принципите на равенство между половете и равните възможности и недопускане на дискриминация. Ще се съблюдава стриктно за равнопоставеността, както между мъжете и жените, и участие на хора в неравностойно положение, така и между представителите на различните малцинствени групи. Ще се осъществява превенция и навременно отстраняване на всички предпоставки, водещи до неравнопоставеност. В този контекст, в процеса на избора на изпълнители от страна на крайните получатели ще се прилага българското законодателство, като всички икономически оператори, които отговарят на поставените условия, ще могат да се включат независимо от пол и етническа принадлежност. Процедурата, както и документите за нейната реализация (насоки, указания, инструкции и др.) не съдържат ограничителни условия по отношение участие на жените в процеса на изпълнение.

Принципите на равните възможности и недискриминация следва да бъдат спазвани при подготовката и изпълнението на всички проекти, финансирани от ПВУ.

# *B. Спазване на принципа за „Ненанасяне на значителни вреди“*

Регламентът за създаване на Механизъм за възстановяване и устойчивост (МВУ) предвижда, че нито една мярка, включена в плановете за възстановяване и устойчивост на държавите-членки, не трябва да води до значителни вреди за екологичните цели по смисъла на Регламент (ЕС) 2020/852 на Европейския парламент и на Съвета от 18 юни 2020 година за създаване на рамка за улесняване на устойчивите инвестиции и за изменение на Регламент (ЕС) 2019/2088 (Регламента за таксономията). На база посоченото, всички мерки, включени в Националния план за възстановяване и устойчивост на България (НПВУ), включително тези, предвидени по настоящата процедура, следва да допринасят за екологичния преход, като отчитат шестте екологични цели, заложени в чл. 9 от Регламента за таксономията:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

В тази връзка, всяка една инвестиция по НПВУ следва да бъде в съответствие с принципа за „ненанасяне на значителни вреди“.

За целите на Регламента за МВУ принципът за „ненанасяне на значителни вреди“ трябва да се тълкува по смисъла на чл. 17 от Регламента за таксономията, в който се определя какво представлява „значителна вреда“ за шестте екологични цели, обхванати в него. В тази връзка, като се отчита целият жизнен цикъл на продуктите и услугите, предоставяни посредством дадена икономическа дейност, се приема, че дейността нанася значителни вреди за някой от шестте екологични цели, и съответно НЕ е налице спазването на принципа за „ненанасяне на значителни вреди“, ако при:

1) смекчаването на изменението на климата, тази дейност води до значителни емисии на парникови газове;

2) адаптирането към изменението на климата, тази дейност води до увеличаване на неблагоприятното въздействие на настоящия климат и на очаквания бъдещ климат върху самата дейност, или върху населението, природата или активите;

3) устойчивото използване и опазването на водните и морските ресурси, тази дейност влошава:

- доброто състояние или добрия екологичен потенциал на водните обекти, включително на повърхностните и подземните води; или

- доброто екологично състояние на морските води;

4) кръговата икономика, включително предотвратяването на образуването на отпадъци и тяхното рециклиране,:

- тази дейност води до значителна неефективност при използването на материали или при прякото или непряко използване на природни ресурси като невъзобновяеми източници на енергия, суровини, вода и земя, на един или повече етапи от жизнения цикъл на продуктите, включително по отношение на трайността и на възможностите за поправка, осъвременяването, повторната употреба или рециклирането на продуктите;

- тази дейност води до значително увеличаване на образуването, изгарянето или обезвреждането на отпадъци, с изключение на изгарянето на нерециклируеми опасни отпадъци; или

- дългосрочното обезвреждане на отпадъци може да причини значителни и дългосрочни вреди на околната среда;

5) предотвратяването и контрола на замърсяването, тази дейност води до значително увеличение на емисиите на замърсители във въздуха, водата или почвата в сравнение с положението преди започването на дейността; или

6) защитата и възстановяването на биологичното разнообразие и екосистемите, тази дейност:

- влошава в значителна степен доброто състояние и устойчивостта на екосистемите; или

- влошава природозащитния статус на местообитанията и видовете, включително тези от интерес за Съюза.

Във връзка с ограниченията, посочени в Приложението към Решението, с което е одобрена оценката на Плана за възстановяване и устойчивост на България, и с оглед съответствие на процедурата с Известие на Комисията – „Технически насоки за прилагането на принципа за „ненанасяне на значителни вреди“ съгласно Регламента за Механизма за възстановяване и устойчивост (2021/C58/01)“, и гарантиране в максимална степен на спазването на принципа за „ненанасяне на значителни вреди“, за целите на настоящата процедура няма да се подкрепят:

- дейности и активи, свързани с изкопаеми горива, включително използване надолу по веригата;

- дейности и активи по схемата на ЕС за търговия с емисии;

- дейности и активи, свързани със сметища, инсталации за изгаряне на отпадъци и заводи за механично-биологично третиране;

- дейности и активи, при които дългосрочното обезвреждане на отпадъци може да причини вреда на околната среда.

В съответствие с Регламента за Механизма за възстановяване и устойчивост и съответно, за да е налице спазване на принципа за „ненанасяне на значителни вреди“, всички предвидени инвестиции от кандидатите (крайните получатели) по настоящата процедура, следва да не водят до значителни вреди за всеки един от горепосочените шест екологични цели.

Допълнителна информация относно прилагането на принципа за „ненанасяне на значителни вреди“, може да бъде намерена в Регламента за таксономията и в Известие на Комисията – „Технически насоки за прилагането на принципа за „ненанасяне на значителни вреди“ съгласно Регламента за Механизма за възстановяване и устойчивост (2021/C58/01)“, както и в свързаните с тях документи.

При оценяването на дадена икономическа дейност спрямо критериите, съгласно чл. 17 от Регламента за таксономията, се вземат предвид въздействието на самата дейност върху околната среда, както и въздействието върху околната среда на продуктите и услугите, предоставяни посредством тази дейност през целия им жизнен цикъл, като се отчитат по-специално производството, употребата и излизането от употреба на тези продукти и услуги.

**ВАЖНО!!! Крайните получатели на помощта извършват на етап кандидатстване самооценка на мерките по отношение на принципите на "DNSH" (по формуляр за самооценка - Приложение 10) и попълват декларация за удостоверяване съответствието с принципа (по образец Приложение 1).**

# *Срок за изпълнение на проекта*

Планираната продължителност на всяко ПИИ, включително дейностите, предвидени в него, **не може да надвишава 10 месеца.**

**ВАЖНО! Към момента на одобряване на настоящите указания срокът за изпълнение на инвестиция C4.I3 по ПВУ е 30.06.2025 г. В процес на одобрение е подадено от страна на СНД искане за удължаване на срока за изпълнение на инвестицията с 12 месеца - до 30.06.2026 г. Крайната дата за изпълнение на договорите по настоящата покана е 31.03.2026 г., като същата е съобразена с поисканото удължаване на срока за изпълнение на инвестицията.**

|  |
| --- |
| ***ВАЖНО!***  Кандидатът трябва да предвиди в продължителността на ПИИ процедури като провеждане на обществени поръчки за строителство, услуга и/или доставка, процеса по строителство и въвеждане в експлоатация, отчетност, окончателно разплащане към изпълнителите, изготвяне на доклад за оценка на резултатите от изпълнени мерки за енергийна ефективност и др. |

# *Критерии за оценяване на предложения за изпълнение на инвестиция*

Оценката се извършва в инфромационната система за ПВУ (ИС за ПВУ) и се документира чрез попълване на оценителен лист, включващ критерии за оценка съгласно Анекс А, приложение към настоящата документация.

# *Начин на подаване на предложения за изпълнение на инвестиция*

Кандидатстването по настоящата процедура се осъществява изцяло по електронен път чрез ИС за ПВУ, като предложенията за изпълнение на инвестиция по настоящата процедура се подават на следния интернет адрес: <https://eumis2020.government.bg/bg/s/800c457d-e8be-4421-8ed9-9e78d0a75c39/Procedure/Active>. При подаване на предложенията се следва реда, описан в Приложение 4 „Указания за попълване и подаване на Електронен формуляр за кандидатстване“.

# *Списък на документите, които се подават на етап кандидатстване*

При кандидатстване по настоящата процедура крайният получател трябва да попълни уеб-базирания Формуляр за кандидатстване и съответните приложения към настоящите Насоки за кандидатстване, публикувани в Модула за електронни услуги в ИСУН 2020 <https://eumis2020.government.bg/>

**При кандидатстване следва да се представят по електронен път всички изискуеми документи, както следва:**

1. Формуляр за кандидатстване **-** *попълва се електронно в ИС за ПВУ;*
2. Документ за оправомощаване за подаване на проектното предложение с КЕП (в случай, че е приложимо) - подписан с валиден КЕП[[2]](#footnote-2);
3. Декларация за съответствие с изискванията по процедурата – попълнена по образец (Приложение 1) - подписана с валиден КЕП;
4. Декларация относно статута по ЗДДС - попълнена по образец (Приложение 2) - подписана с валиден КЕП ;
5. Решение на Общинския съвет за съгласие общината да кандидатства по настоящата процедура - копие, сканирано и прикачено в ИСУН 2020;
6. Документ, от който да е видно, че Кандидатът е собственик на системата/ите за външно изкуствено осветление или е в хипотезата на чл. 30, ал. 4 от Закона за пътищата - копие, сканирано и прикачено в ИСУН 2020 или Декларация, че кандидатът попада в условията на чл. 30, ал. 4 от Закона за пътищата – подписана с валиден КЕП
7. Документ, от който да е видно, че системата/ите за външно изкуствено осветление е в имот/и - публична общинска собственост - копие, сканирано и прикачено в ИСУН 2020 или Декларация, че кандидатът попада в условията на чл. 30, ал. 4 от Закона за пътищата - подписана с валиден КЕП;
8. Карта на населеното/ите място/места, с отбелязване в цвят на обекта на интервенция по проекта – сканирана цветно и прикачена в ИСУН 2020;
9. Доклад/и от обследване за енергийна ефективност на системата/ите за външно изкуствено осветление и Резюме/та на доклада/и от извършеното обследване за енергийна ефективност - прикачен/и в ИСУН 2020;
10. Технически/Работен проект - заверен с подпис и печат копие, сканиран и прикачен в ИСУН 2020
11. Документ, от който да е видно, че техническият/работният проект е съгласуван и одобрен съгласно изискванията на ЗУТ, или становище от Главния архитект, че за техническия/работния проект не се изисква одобрение съгласно ЗУТ - копие, сканирано и прикачено в ИСУН 2020
12. Автобиографии на членовете на екипа за управление на проекта – ръководител на екипа, технически експерт и финансов експерт (Приложение 3) – електронно подписани или подписани на хартиен носител, сканирани и прикачени в ИСУН 2020.
13. Формуляр за самооценка относно съблюдаване на принципа за ненанасяне на значителни вреди (DNSH) от инфраструктурни инвестиционни проекти (закупуване на оборудване и инфраструктура).

# *Краен срок за подаване на предложения*

**Крайният срок за кандидатстване по настоящата процедура е до ……………, 23:59 ч. (два месеца, считано от датата на публикуване в ИСУН 2020)**

Въпроси във връзка с попълването на формуляра за кандидатстване и изискванията по настоящата процедура могат да се задават в срок до 21 дни преди изтичането на срока за кандидатстване, чрез Информационната система на ПВУ - ИСУН 2020, раздел НПВУ чрез модул „Електронно кандидатстване“, в раздела на процедурата, секция „Искане за разяснение“.

***ВАЖНО!***

Разясненията се дават по отношение на условията за кандидатстване, не съдържат становище относно качеството на предложението и са задължителни за всички кандидати.

**Разясненията се публикуват на интернет страницата на СНД и в информационната система за Механизма в 10-дневен срок от получаването на искането, но не по-късно от 14 дни преди изтичането на срока за кандидатстване.**

**Разясненията се вземат предвид при извършване на оценката на предложенията по процедурата.**

# *Ред за оценяване на предложения за изпълнение на инвестиция*

Предложенията по настоящата процедура се оценяват по реда на чл. 8, ал. 1, т. 1 от Постановление № 114 на Министерския съвет от 08 юни 2022 година (ПМС № 114/2022 г.), относно детайлните правила за предоставяне на средства на крайни получатели от МВУ, по показатели и критерии, описани в настоящите Насоки за кандидатстване.

След изтичането на крайния срок за подаване на предложения ръководителят на СНД назначава със заповед комисия, която да извърши оценяване и класиране на предложенията по процедурата (оценителна комисия). Комисията се назначава в 7-дневен срок от изтичането на крайния срок за подаване на предложения.

В съответствие с чл. 8, ал. 1 от ПМС № 114 /2022 г. по настоящата процедура се извършва:

1. оценяване на всяко предложение, подадено в определения срок, което включва:

а) оценка на административното съответствие и допустимостта;

б) техническа и финансова оценка;

2. класиране на предложенията, чиято оценка е по-голяма или равна на минимално допустимата по чл. 16, ал. 1 от ПМС № 114/2022 г., в низходящ ред;

3. определяне на предложения, за които се предоставят средства от Механизма.

**20.1 Етап I: Оценка на административното съответствие и допустимостта**

Когато при оценката на административното съответствие и допустимостта се установи липса на документи и/или друга нередовност, комисията еднократно изпраща на кандидата уведомление за установените нередовности и определя срок за тяхното отстраняване, който не може да бъде по-кратък от 7 дни. Уведомлението ще бъде изпратено чрез Информационната система за ПВУ, за което кандидата получава съобщение на електронния адрес, посочен при регистрацията на потребителя, подал ПИИ в Информационната система за ПВУ.

За дата на получаване на Уведомлението се счита датата на изпращането му чрез Информационната система за Механизма. Кандидатът представя допълнителните разяснения и/или документи по електронен път, като информацията не следва да съдържа елементи, водещи до подобряване на първоначалното предложение. При непредставяне на изисканата информация или разяснения в срок, предложението може да бъде отхвърлено само и единствено на това основание. Всяка информация, предоставена извън официално изисканата от оценителната комисия, няма да бъде вземана под внимание.

В случай, че след допълнителното им изискване, документите не бъдат предоставени от кандидата или са представени, но не съгласно изискванията в Условията за кандидатстване, ПИИ се отхвърля.

Уведомлението съдържа и информация, че неотстраняването на нередовностите в срок може да доведе до недопускане на предложението до техническа и финансова оценка и прекратяване на производството по отношение на кандидата. Отстраняването на нередовностите не може да води до промени по същество.

Въз основа на извършената оценка на административното съответствие и допустимостта Оценителната комисията изготвя списък на предложенията, които не се допускат до техническа и финансова оценка. В списъка се посочват и основанията за недопускане. Списъкът се публикува на интернет страницата на СНД и в информационната система за ПВУ, а за недопускането се съобщава на всеки от кандидатите, включени в списъка, по реда на чл. 61 от Административнопроцесуалния кодекс. Кандидат, чието предложение е включено в списъка, може писмено да възрази пред ръководителя СНД в едноседмичен срок от съобщаването. С подаване на възражението не могат да се представят нови документи, които не са били част от първоначално представеното предложение и/или не са допълнени по горепосочения ред. Ръководителят на СНД определя със заповед лица, които да извършват проверка за основателността на получените възражения, като им се осигурява достъп до цялата документация във връзка с възраженията. Срокът за извършване на проверка и изготвянето на становище по проверката е 7-дневен от изтичането на срока за подаване на възражения. Ръководителят на СНД се произнася по основателността на възражението в 3-дневен срок от получаването на становището, като: 1) връща предложението за техническа и финансова оценка; или 2) прекратява производството по отношение на кандидата, чието предложение не е допуснато до техническа и финансова оценка. Ръководителят на СНД прекратява производството по отношение на кандидат, чието предложение е включено в списъка на предложенията, които не се допускат до техническа и финансова оценка, и не е подал възражение в предвидения срок и по реда. Актът за прекратяване на производството се издава в едноседмичен срок от изтичането на срока за подаване на възражение.

**20.2 Етап II: Техническа и финансова оценка**

Техническата и финансова оценка на предложенията се извършва по критерии и методика, определени в т. 16.

Оценката се извършва най-малко от двама членове на комисията независимо един от друг, като те могат да бъдат подпомагани от помощник-оценители. Окончателната оценка е средноаритметично между получените оценки. Когато предложение е оценено от двама членове на комисията и между двете оценки има разлика от повече от 20 на сто, председателят на комисията възлага оценяването на трети оценител - член на комисията с право на глас. Окончателната оценка е средноаритметично от оценката на третия оценител и по-близката до неговата от първите две оценки. Окончателната оценка се оформя от оценката на третия оценител само в случаите, когато тя е средноаритметично от оценките на другите двама. Когато предложение е оценено от двама членове на комисията и едната оценка е под минималната допустима оценка по процедурата, а другата оценка - над нея или равна на нея, председателят на комисията възлага оценяването на трето лице - член на комисията с право на глас. Окончателната оценка е средноаритметично от оценката на третото лице и сходната с неговата по отношение на праговете от първите две оценки.

При техническата и финансова оценка на предложенията оценителната комисия може да изисква допълнителна пояснителна информация от кандидатите, като определи разумен за предоставянето ѝ срок. Тази възможност не може да води до подобряване на качеството на предложението и до нарушаване на принципите на свободна конкуренция, равно третиране, публичност и прозрачност и недопускане на дискриминация.

Оценителната комисия може да извършва корекции в бюджета и/или размера на финансирането на предложение за изпълнение на инвестиция в случай, че при оценката се установи:

1. несъответствие между предвидените дейности и видовете заложени разходи;

2. дублиране на разходи;

3. несъответствие с правилата за държавните или минималните помощи;

4. наличие на недопустими дейности или разходи;

5. неспазване на заложените в настоящата документация правила и ограничения по отношение на заложени процентни съотношения.

Корекциите в бюджета, извършени от оценителната комисия, не могат да водят до:

1. невъзможност за изпълнение на целите на инвестицията или на дейностите по изпълнението й;

2. подобряване на качеството на предложението и нарушаване на принципите на свободна конкуренция, равно третиране, публичност и прозрачност и недопускане на дискриминация.

За финансиране се одобряват в низходящ ред предложенията, чиято оценка е по-голяма или равна на минимално допустимата оценка, до покриване на общия размер на финансовите средства по съответната процедура.

На този етап се извършва проверка за липса на двойно финансиране по предложените ПИИ. Проверката се извършва чрез всички достъпни методи, включително, но не само, чрез проверка на информацията в ИСУН 2020, запитвания към други финансиращи институции, проверка в интернет. По отношение на проекти, за които се установи наличие на двойно финансиране, Оценителната комисия взема мотивирано решение за отхвърляне на предложението.

Оценяването и класирането на предложенията се извършва до три месеца от назначаването на оценителната комисия.

Въз основа на резултатите от оценката комисията изготвя оценителен доклад до ръководителя на структурата за наблюдение и докладване, който включва:

1. списък на предложените за финансиране предложения, подредени по реда на тяхното класиране, и размера на средствата от Механизма, които да бъдат предоставени за всяко от тях;

2. списък на предложенията с прекратено производство;

3. списък с резервните предложения, които успешно са преминали оценяването, но за които не достига финансиране, подредени по реда на тяхното класиране;

4. списък на предложените за отхвърляне предложения и основанието за отхвърлянето им, включващ: предложения, отхвърлени на техническа и финансова оценка, включително при невъзможност да бъде извършена корекция на основание чл. 16, ал. 8 във връзка с чл. 16, ал. 9 от ПМС № 114/2022 г.

Към оценителния доклад се прилагат:

1. списък на оттеглените по време на оценката предложения;

2. копие на заповедта за назначаване на комисията и на заповедите за изменението й, ако има такива;

3. декларациите, подписани от членовете на оценителната комисия;

4. разясненията, които са предоставяни на кандидатите преди подаването на предложенията, както и кореспонденцията, водена с кандидатите по време на оценителния процес;

5. оценителни листове от всеки етап на оценката;

6. протоколи от отделните етапи на оценката, подписани от участвалите в съответния етап на оценка лица, по образец, утвърден от ръководителя на структурата за наблюдение и докладване.

Докладът се подписва от председателя, от секретаря, съответно от секретарите, и от всички членове на оценителната комисия.

В 7-дневен срок от получаването на оценителния доклад с приложените към него документи ръководителят на структурата за наблюдение и докладване:

1. одобрява доклада;

2. връща доклада за провеждане на оценяването и класирането от етапа, в който са допуснати нарушения, когато те са отстраними, и определя разумен срок за отстраняването им;

3. не одобрява доклада, когато в процедурата са допуснати съществени нарушения, които не могат да бъдат отстранени.

Ръководителят на структурата за наблюдение и докладване прекратява процедурата:

1. в случаите по чл. 19, ал. 1, т. 3 от ПМС № 114/2022;

2. когато няма постъпили в срок предложения или всички подадени предложения са оттеглени;

3. при спиране на финансирането по съответната инвестиция от Плана за възстановяване и устойчивост или част от нея.

В 7-дневен срок от одобряването на оценителния доклад, ръководителят на СНД издава решение за предоставяне на средства от Механизма по всяко предложение, включено в списъка на предложените за финансиране предложения.

При остатъчен финансов ресурс средства от Механизма могат да бъдат предоставени и за предложения от списъка с резервните предложения, които успешно са преминали оценяването, но за които не достига финансиране, подредени по реда на тяхното класиране.

Ръководителят на структурата за наблюдение и докладване издава мотивирано решение, с което отказва предоставянето на средства от Механизма в 10-дневен срок от одобряването на оценителния доклад:

1. за всяко предложение, включено в списъка на предложените за отхвърляне предложения;

2. за предложение, включено в списъка на предложените за финансиране предложения, съответно списъка с резервните предложения - при несъгласие на кандидата да сключи договор;

3. за предложения, при които се установи, че не е спазена забраната за кумулативно предоставяне и за двойно финансиране по чл. 194 от Регламент (ЕС, Евратом) 2024/2509 на европейския парламент и на съвета от 23 септември 2024 година за финансовите правила, приложими за общия бюджет на Съюза.

# *Процедура за сключване на договори за финансиране с крайните получатели и издаване на откази за предоставяне на средства*

Решението на ръководителя на СНД се съобщава на кандидатите чрез ИС за ПВУ (ИСУН 2020).

В срок до 15 работни дни от влизането в сила на решението за предоставяне на средства от Механизма, Ръководителят на структурата за наблюдение и докладване сключва договори за финансиране с крайните получатели.

Правата и задълженията, които възникват за крайния получател, са описани в приложения образец на Проект на договор за финансиране (Приложение 6).

По време на изпълнение на дейностите по ПИИ крайните получатели следва да спазват договора и общите условия към него (Приложение 6 и 7), както и всички указания и ръководства, издадени от СНД.

**Списък на документите, които се подават на етап сключване на договори за финансиране с крайните получатели:**

1. Декларация за съответствие с изискванията по процедурата – попълнена по образец (Приложение 1).
2. Форма на финансова идентификация - попълнена по образец (Приложение 8).

# *Условия за изпълнение на инвестициите*

Условията за изпълнение на инвестициите по настоящата процедура са общи – произтичащи от приложимата правна рамка и специфични – приложими само за конкретната процедура.

Условията са подробно уредени в проекта на договор и общите условия към него, представляващи Приложение 6 и Приложение 7 към настоящата документация.

Основната правна рамка, от която произтичат задълженията на крайните получатели, е представена в следния неизчерпателен списък:

* Регламент (ЕС, Евратом) 2024/2509 на европейския парламент и на съвета от 23 септември 2024 година за финансовите правила, приложими за общия бюджет на Съюза;
* Регламент (ЕС, Евратом) 2020/2092 на Европейския Парламент и на Съвета от 16 декември 2020 година относно общ режим на обвързаност с условия за защита на бюджета на Съюза;
* Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции и за изменение на Регламент (ЕС) 2019/2088
* Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост;
* Регламент (ЕС, Евратом) № 883/2013 на Европейския парламент и на Съвета относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета;
* Регламент (Евратом, ЕО) № 2988/95 на Съвета относно защитата на финансовите интереси на Европейските общности;
* Регламент (Евратом, ЕО) № 2185/96 на Съвета относно контрола и проверките на място, извършвани от Комисията за защита на финансовите интереси на Европейските общности срещу измами и други нередности;
* Регламент (ЕС) 2017/1939 на Съвета за установяване на засилено сътрудничество за създаване на Европейска прокуратура;
* Делегиран регламент (ЕС) 2019/715 на Комисията от 18 декември 2018 г. относно рамковия финансов регламент за органите, създадени по силата на ДФЕС и Договора за Евратом и посочени в член 70 от Регламент (ЕС, ЕВРАТОМ) 2024/2509 на Европейския парламент и на Съвета от 23 септември 2024 година
* Решение за изпълнение на Съвета от 04.05.2022 г. за одобряване на оценката на плана за възстановяване и устойчивост на България (ST 8091 2022 INIT) и Приложение към Решение за изпълнение на Съвета за одобряване на оценката на плана за възстановяване и устойчивост на България (ST 8091 2022 ADD 1 - NOTE);
* Документ на Европейската комисия към държавите членки за плановете за възстановяване и устойчивост (SWD2021 12 final) – 22.01.2021 г.;
* Делегиран регламент (ЕС) 2021/2106 на Комисията от 28 септември 2021 г. за допълване на Регламент (ЕС) 2021/241 на Европейския парламент и на Съвета за създаване на Механизъм за възстановяване и устойчивост чрез определяне на общите показатели и подробните елементи от таблото за възстановяване и устойчивост;
* Делегиран регламент (ЕС) 2021/2105 на Комисията от 28 септември 2021 г. за допълване на Регламент (ЕС) 2021/241 на Европейския парламент и на Съвета за създаване на Механизъм за възстановяване и устойчивост чрез определяне на методика за отчитане на социалните разходи;
* Технически насоки на Европейската комисия за използването на Arachne за предотвратяване на сериозни нередности в контекста на Механизма за възстановяване и устойчивост от 28.01.2022 г.;
* Насоки относно избягването и управлението на конфликти на интереси съгласно Финансовия регламент (2021/C 121/01);
* Технически насоки за прилагането на принципа за „ненанасяне на значителни вреди“ съгласно Регламента за Механизма за възстановяване и устойчивост (2021/C 58/01);
* Обща методология за проследяване на разходите, свързани с климата, по отношение на Структурните и инвестиционни фондове;
* Административнопроцесуален кодекс (АПК);
* Закон за държавната финансова инспекция (ЗДФИ) и Правилник за прилагане на Закона за държавната финансова инспекция (ППЗДФИ);
* Закон за държавните помощи;
* Закон за мерките срещу изпирането на пари (ЗМИП);
* Закон за обществените поръчки (ЗОП) и Правилник за прилагане на Закона за обществените поръчки (ППЗОП);
* Закон за публичните финанси (ЗПФ);
* Закон за счетоводството (ЗС);
* Закон за финансовото управление и контрол в публичния сектор (ЗФУКПС);
* ПМС № 114 от 8 юни 2022 г. за определяне на детайлни правила за предоставяне на средства на крайни получатели от МВУ;
* ПМС № 157 от 7 юли 2022 г. за определяне на органите и структурите, отговорни за изпълнението на Плана за възстановяване и устойчивост на Република България и на техните основни функции;
* Приложимата европейска и национална нормативна уредба, извън посочената;
* Други правила и указания, приети от Министерство на финансите, Министерски съвет, СНД.

**Специфични условия по настоящата процедура са, както следва:**

Крайният получател следва да постигне не по-малко от 30 % спестявания на първична енергия в системата/ите за външно изкуствено осветление, обект на инвестицията.

За доказване изпълнението на задължението по т. 1 крайният получател следва към окончателния отчет по проекта да представи доклад от сертифициран енергиен одитор (лица от регистъра по чл. 60, ал. 1 от Закона за енергийна ефективност) за оценка на резултатите от изпълнени мерки за енергийна ефективност, изготвен по образец – Приложение 9 към настоящата документация

Крайният получател се задължава да осигури устойчивост на проектните дейности, като:

за срок от минимум 5 години след одобрение на окончателния отчет по проекта не прехвърля правото на собственост върху обекта, изграден в резултат на инвестицията по настоящия Договор, не променя предназначението на активите, придобити в резултат на изпълнението на Проекта, както и не сключва договори от всякакъв характер с трети лица и/или извършва други действия, които биха могли да доведат до значително изменение в резултатите от Проекта;

застрахова обекта на финансиране срещу обичайните застрахователни рискове (като кражба, пожар и др.), както по време на изпълнението на проекта, така и за период от поне 5 години след одобрение на окончателния отчет по проекта;

за период от поне 5 години след одобрение на окончателния отчет по проекта осигурява поддръжка на инфраструктурата, обект на финансиране.

Крайният получател се задължава за период от 5 години след приключване на проекта да извършва ежегодни вноски във Фонда за декарбонизация в размер на 10 % от действително получените средства по настоящия проект. Условията и реда за това се уреждат с допълнително споразумение.

След изпълнение на инвестицията по проекта крайният получател извършва оценка на приложимия режим на държавна помощ по отношение на оператора на инфраструктурата, съгласно описаното в насоките за кандидатстване, в зависимост от избрания начин за управление на инфраструктурата.

С окончателния технически отчет по проекта крайният получател подава към СНД декларация и документи, доказващи приложимия режим на държавна помощ – услуги от общ икономически интерес (УОИИ) или писмена обосновка за прилагане на режим „не помощ“.

В случай, че СНД установи, че представените по т. 6 документи не съдържат достатъчно аргументи за прилагане на режим „не помощ“, СНД уведомява крайните получатели за необходимостта да прилагат режим на държавна помощ – УОИИ по отношение на оператора на инфраструктурата.

В случай на промяна в обстоятелствата по т. 6, крайният получател следва своевременно да ги декларира пред СНД.

При изпълнението на дейностите по проекта крайният получател следва да спазва принципа за „ненанасяне на значителна вреда“. Това обстоятелство ще бъде проверявано от СНД в рамките на осъществявания мониторинг по проекта и във всеки случай преди извършване на окончателно плащане по проекта.

# *Приложения към насоките за кандидатстване*

|  |  |
| --- | --- |
| **Документи за кандидатстване** | Приложение 1: Декларация за съответствие с изискванията по процедурата  Приложение 2: Декларация относно статута по ЗДДС  Приложение 3: Образец автобиография  Приложение 10: Формуляр за самооценка относно съблюдаване на принципа за ненанасяне на значителни вреди (DNSH) от инфраструктурни инвестиционни проекти (закупуване на оборудване и инфраструктура)  Приложение 11: Декларация за приложимост на чл. 30, ал. 4 от Закона за пътищата |
| **Документи за информация** | Приложение 4: Указания за попълване и подаване на Електронен формуляр за кандидатстване  Приложение 5: Указания за изпълнение на мерки за информация и публичност |
| Приложение 6: Договор за финансиране  Приложение 7: Общи условия |
| Приложение 8: Форма на финансова идентификация  Приложение 9: Образец на доклад за оценка на резултатите от изпълнени мерки за енергийна ефективност  Анекс А: Критерии за оценка на проектите  Заявление за профил за достъп на ръководител на проекта на бенефициента до ИСУН 2020  Заявление за профил за достъп на упълномощени от бенефициента лица до ИСУН 2020 |

1. НАРЕДБА No Е-РД-04-05 от 8 септември 2016 г. за определяне на показателите за разход на енергия, енергийните характеристики на предприятия, промишлени системи и системи за външно изкуствено осветление, както и за определяне на условията и реда за извършване на обследване за енергийна ефективност и изготвяне на оценка на енергийни спестявания [↑](#footnote-ref-1)
2. Валиден КЕП е КЕП с титуляр и автор - физическото лице, което е официален представител на кандидата, или КЕП с титуляр юридическото лице-кандидат, като автор на подписа в този случай следва да е официалния представител на кандидата. [↑](#footnote-ref-2)